CELEX: 52020PC0449
Language: da
Date: 2020-08-24
Title: Forslag til RÅDETS GENNEMFØRELSESAFGØRELSE om midlertidig støtte til Grækenland i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet

EUROPA-KOMMISSIONEN
            Bruxelles, den 24.8.2020
            COM(2020) 449 final
            2020/0212(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Grækenland i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EF) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 6. august 2020 anmodede Grækenland om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de græske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med a) den særlige ydelse til medarbejdere i den private sektor, hvis ansættelsesforhold er blevet suspenderet på grund af krisen, b) udgifterne til socialsikringsdækning af disse medarbejdere i suspensionsperioden, c) den særlige ydelse til selvstændige inden for liberale erhverv samt d) arbejdsfordelingsordningen og e) finansieringen af arbejdsgiverbetalte socialsikringsbidrag for medarbejdere i sæsonvirksomheder i den tertiære sektor, der er indført som reaktion på covid-19-pandemien. Disse foranstaltninger vedrører navnlig: 
            
            
               (1)en særlig ydelse til medarbejdere i den private sektor, hvis arbejdsforhold er blevet suspenderet. Formålet med foranstaltningen er at beskytte beskæftigelsen i virksomheder, der indstiller deres drift som følge af et offentligt påbud eller tilhører økonomiske sektorer, der er hårdt ramt af covid-19-udbruddet, og den består i udbetalingen af en særlig månedlig ydelse på 543 EUR til medarbejdere, hvis ansættelsesforhold har været suspenderet siden midten af marts 2020. Forudsætningen for at deltage i ordningen er, at arbejdsgiveren fastholder det samme antal medarbejdere (dvs. præcis de samme medarbejdere) i en periode svarende til den periode, hvor ansættelsesforholdet har været suspenderet
            
            
               (2)myndighederne har desuden besluttet, at staten skal finansiere socialsikringsdækningen af de medarbejdere, der modtager den i nr. a) nævnte særlige ydelse. Forudsætningen for at deltage i ordningen er, at arbejdsgiveren fastholder det samme antal medarbejdere (dvs. præcis de samme medarbejdere) i en periode svarende til den periode, hvor ansættelsesforholdet har været suspenderet 
            
            
               (3)en særlig ydelse til selvstændige inden for liberale erhverv. Foranstaltningen består i en engangsudbetaling af en særlig ydelse på 600 EUR enten i april eller i juni 2020 til selvstændige inden for et liberalt erhverv (økonomer, revisorer, ingeniører, jurister, læger, undervisere og forskere) 
            
            
               (4)en arbejdsfordelingsordning gældende i perioden 15. juni 2020 til 15. oktober 2020 i alle virksomheder, undtagen i luftfartsbranchen, hvor der er mulighed for at forlænge ordningen indtil udgangen af 2020. En virksomhed er støtteberettiget, hvis den har registreret et fald i sin omsætning på mindst 20 %, og foranstaltningen giver mulighed for at nedsætte medarbejdernes ugentlige arbejdstid med 50 % på den betingelse, at ansættelsesforholdet opretholdes. Mellem den 15. og den 30. juni 2020 dækker staten 60 % af medarbejderens nettoløn og 60 % af arbejdsgiverens socialsikringsbidrag for de timer, hvor der ikke arbejdes. Fra den 1. juli 2020 dækker staten 100 % af arbejdsgiverens og medarbejderens socialsikringsbidrag for de timer, hvor der ikke arbejdes, udover 60 % af medarbejderens nettoløn i de timer, hvor der ikke arbejdes  
            
            
               (5)statens finansiering af arbejdsgivernes socialsikringsbidrag for medarbejdere i sæsonvirksomheder. Foranstaltningen henvender sig til sæsonvirksomheder i den tertiære sektor, navnlig virksomheder, der genererer 50 % af deres omsætning i årets tredje kvartal baseret på data fra 2019, og den har til formål at finansiere arbejdsgiverens socialsikringsbidrag i juli, august og september 2020 på den betingelse, at virksomheden fastholder det samme antal medarbejdere som den havde pr. 30. juni 2020. 
            
            
               Grækenland har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Grækenland i henhold til SURE-forordningen til støtte for ovennævnte foranstaltninger. 
            
            
               •Sammenhæng med de gældende regler på samme område
            
            
               
                  Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
               
               
                  Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
               
            
            
               •Sammenhæng med Unionens politik på andre områder
            
            
               
                  Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               
                  Retsgrundlaget for dette instrument er Rådets forordning (EU) 2020/672.  
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
               
               
                  Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
               
            
            
               •Proportionalitetsprincippet
            
            
               
                  Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
               
            
            
               •Konsekvensanalyse
            
            
               
                  På grund af forslagets hastende karakter er der ikke foretaget nogen konsekvensanalyse.
               
            
            
               4.VIRKNINGER FOR BUDGETTET
            
            
               
                  Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
               
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2020/0212 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
         
         
            
               om midlertidig støtte til Grækenland i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 6. august 2020 anmodede Grækenland om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og dets socioøkonomiske konsekvenser for arbejdstagerne. 
            
            
               (2)Covid-19-udbruddet og de ekstraordinære foranstaltninger, som Grækenland har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Grækenland at have et offentligt underskud og en offentlig gæld på henholdsvis 6,4 % og 196,4 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Grækenlands BNP at falde med 9 % i 2020. 
            
            
               (3)Covid-19-udbruddet har fastlåst en væsentlig del af arbejdsstyrken i Grækenland. Dette har ført til en pludselig og kraftig stigning i de offentlige udgifter i Grækenland som følge af den særlige ydelse til medarbejdere i den private sektor, hvis ansættelsesforhold er blevet suspenderet på grund af krisen, udgifterne til socialsikringsdækningen af disse medarbejdere i suspensionsperioden, den særlige ydelse til selvstændige inden for liberale erhverv, arbejdsfordelingsordningen og dækningen af arbejdsgivernes socialsikringsbidrag for medarbejdere i sæsonvirksomheder i den tertiære sektor, jf. betragtning 4-8. 
            
            
               (4)Nærmere bestemt blev der ved "lov af 14. marts 2020"
                  2
               , som der henvises til i Grækenlands anmodning af 6. august 2020, indført en særlig ydelse til medarbejdere i den private sektor, hvis ansættelsesforhold er blevet suspenderet. Formålet med foranstaltningen er at beskytte beskæftigelsen i virksomheder, der indstiller deres drift som følge af et offentligt påbud eller tilhører økonomiske sektorer, der er hårdt ramt af covid-19-udbruddet, og den består i udbetalingen af en særlig månedlig ydelse på 543 EUR til medarbejdere, hvis ansættelsesforhold har været suspenderet siden midten af marts 2020. Forudsætningen for at deltage i ordningen er, at arbejdsgiveren fastholder det samme antal medarbejdere (dvs. præcis de samme medarbejdere) i en periode svarende til den periode, hvor ansættelsesforholdet har været suspenderet.
            
            
               (5)Myndighederne har desuden besluttet, at staten skal finansiere socialsikringsdækningen af de medarbejdere, der modtager den særlige ydelse, der er nævnt i betragtning 4. Forudsætningen for at deltage i ordningen er, at arbejdsgiveren fastholder det samme antal medarbejdere (dvs. præcis de samme medarbejdere) i en periode svarende til den periode, hvor ansættelsesforholdet har været suspenderet. 
            
            
               (6)Ved "lov af 20. marts 2020"
                  3
               , som der henvises til i Grækenlands anmodning af 6. august 2020, blev der indført en særlig ydelse til fordel for selvstændige inden for de liberale erhverv. Foranstaltningen består i en engangsudbetaling af en særlig ydelse på 600 EUR enten i april eller i juni 2020 til selvstændige inden for et liberalt erhverv (økonomer, revisorer, ingeniører, jurister, læger, undervisere og forskere). 
            
            
               (7)På grundlag af "lov 4690/2020"
                  4
               , som der henvises til i Grækenlands anmodning af 6. august 2020, blev der indført en arbejdsfordelingsordning gældende i perioden 15. juni 2020 til 15. oktober 2020 i alle virksomheder, undtagen i luftfartsbranchen, hvor der er mulighed for at forlænge ordningen indtil udgangen af 2020. En virksomhed er støtteberettiget, hvis den har registreret et fald i sin omsætning på mindst 20 %, og foranstaltningen giver mulighed for at nedsætte medarbejdernes ugentlige arbejdstid med 50 % på den betingelse, at ansættelsesforholdet opretholdes. Mellem den 15. og den 30. juni 2020 dækker staten 60 % af medarbejderens nettoløn og 60 % af arbejdsgiverens socialsikringsbidrag for de timer, hvor der ikke arbejdes. Fra den 1. juli 2020 dækker staten 100 % af arbejdsgiverens og medarbejderens socialsikringsbidrag for de timer, hvor der ikke arbejdes, udover 60 % af medarbejderens nettoløn i de timer, hvor der ikke arbejdes.  
            
            
               (8)Endelig er der ved "lov 4714/2020"
                  5
               , som der henvises til i Grækenlands anmodning af 6. august 2020, blevet indført statslig finansiering af arbejdsgiverbetalte socialsikringsbidrag for medarbejdere i sæsonvirksomheder. Foranstaltningen henvender sig til sæsonvirksomheder i den tertiære sektor, navnlig virksomheder, der genererer 50 % af deres omsætning i årets tredje kvartal baseret på data fra 2019, og den har til formål at finansiere arbejdsgiverens socialsikringsbidrag i juli, august og september 2020 på den betingelse, at virksomheden fastholder det samme antal medarbejdere som den havde pr. 30. juni 2020. 
            
            
               (9)Grækenland opfylder de i artikel 3 i forordning (EU) 2020/672 nævnte betingelser for at anmode om finansiel støtte. Grækenland har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 2 728 000 000 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, som er forbundet med nye foranstaltninger, der omfatter en betydelig del af virksomhederne og arbejdsstyrken i Grækenland.
            
            
               (10)Kommissionen har hørt Grækenland og konstateret, at der er sket en pludselig og kraftig stigning i de faktiske og planlagte offentlige udgifter, der er direkte forbundet med arbejdsfordelingsordninger og lignende foranstaltninger som omhandlet i anmodningen af 6. august 2020, jf. artikel 6 i forordning (EU) 2020/672. 
            
            
               (11)Der bør derfor ydes finansiel støtte med henblik på at hjælpe Grækenland med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet.
            
            
               (12)Denne afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til artikel 107 og 108 i TEUF. Den fritager heller ikke medlemsstaterne for i henhold til artikel 108 i TEUF at underrette Kommissionen om eventuelle statsstøtteprojekter.
            
            
               (13)Grækenland bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (14)Afgørelsen om at yde finansiel støtte er blevet truffet under hensyntagen til de eksisterende og forventede behov i Grækenland samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller har planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Grækenland opfylder betingelserne i artikel 3 i forordning (EU) 2020/672.  
            
            
               Artikel 2
            
            
               1.Unionen stiller et lån på højst 2 728 000 000 EUR til rådighed for Grækenland. Lånet har en maksimal gennemsnitlig løbetid på 15 år.
            
            
               2.Rådighedsperioden for den finansielle støtte, der ydes ved denne afgørelse, er 18 måneder fra den første dag efter denne afgørelses ikrafttræden. 
            
            
               3.Kommissionen stiller Unionens finansielle støtte til rådighed for Grækenland i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt. 
            
            
               4.Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale, træder i kraft. 
            
            
               5.Grækenland afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med finansieringen. 
            
            
               6.Kommissionen træffer afgørelse om størrelsen af raterne og frigivelsen heraf samt om tranchernes størrelse. 
            
            
               Artikel 3 
            
            
               Grækenland kan finansiere følgende foranstaltninger:
            
            
               a)en særlig ydelse til medarbejdere, hvis ansættelsesforhold er blevet suspenderet, som fastsat i artikel 13 i lov af 14. marts 2020 
            
            
               b)socialsikringsdækningen af medarbejdere, der er omfattet af ordningen i denne artikels litra a), som fastsat i artikel 13 i lov af 14. marts 2020 
            
            
               c)en særlig ydelse til selvstændige inden for liberale erhverv som fastsat i artikel 8 i lov af 20. marts 2020
            
            
               d)en arbejdsfordelingsordning som fastsat i artikel 31 i lov 4690/2020 
            
            
               e)dækningen af arbejdsgiverbetalte socialsikringsbidrag for medarbejdere i sæsonvirksomheder i den tertiære sektor som fastsat ved artikel 123 i lov 4714/2020.
            
            
               Artikel 4
            
            
               Grækenland underretter senest den [DATO: seks måneder efter datoen for offentliggørelsen af denne afgørelse] og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
            
            
               Artikel 5
            
         
         
            
               Denne afgørelse er rettet til Den Hellenske Republik.
            
            
               Artikel 6
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.
               
               
                  
                     (2)
                  
                        Lov af 14. marts 2020 (Grækenlands statstidende A' 64), stadfæstet ved artikel 3 i lov 4682/2020 (Grækenlands statstidende A' 76), ministerbeslutning 12998/232 (Grækenlands statstidende B' 1078/28. marts 2020), ministerbeslutning 16073/287/22. april 2020 (Grækenlands statstidende b' 1547/22. april 2020), ministerbeslutning 17788/346/8. maj 2020 (Grækenlands statstidende B' 1779/10. maj 2020) og ministerbeslutning 23102/477/2020 (Grækenlands statstidende B' 2268/13. juni 2020).
               
               
                  
                     (3)
                  
                        Lov af 20. marts 2020 (Grækenlands statstidende A' 68), stadfæstet ved artikel 1 i lov 4683/2020 (Grækenlands statstidende A' 83).
               
               
                  
                     (4)
                  
                        Lov 4690/2020 (Grækenlands statstidende A' 104) stadfæstet ved artikel 122 og 123 i lov 4714/2020 (Grækenlands statstidende A' 148), ministerbeslutning 23103/478 (Grækenlands statstidende B 2274/14. juni 2020) og ministerbeslutning 32085/1771.
               
               
                  
                     (5)
                  
                        Lov 4714/2020 (Grækenlands statstidende A' 148) stadfæstet ved ministerbeslutning 32085/1771.